钦定古今图书集成/明伦汇编/官常典/第361卷 > 《兼司隶表》傅咸
## 钦定古今图书集成/明伦汇编/官常典/第361卷 > 《兼司隶表》傅咸

臣既驽弱，不胜重任，加在哀疚，假息日阕。陛下过意，
授非所堪，披露丹款，归穷上闻，谬诏既往，终然无改。
臣虽不能灭身以全礼教，义无䩄然虚忝隆宠。前受
严诏，视事之日，私心自誓，陨越为报，以货赂流行，所
宜深绝。切敕都官，以此为先，而经弥日月，未有所得。
斯由陛下有以奖厉，虑于愚戅，将必死系，故自掩检，
以避其锋耳。在职有日，既无赫然之举，又不应弦垂
翅，人谁复惮！故光禄大夫刘毅为司隶，声振内外，远
近清肃。非徒毅有“王臣匪躬”之节，亦由所奏见从，威
风得伸也。